Vermiste Jhb-baba opgespoorArgieffoto: https://pixabay.com Die maand oue babadogtertjie van Johannesburg wat vroeër vandeesweek glo deur ŉ 21-jarige man ontvoer is, is opgespoor. Kapt. Xoli Mbele, woordvoerder van die polisie, het aan Maroela Media bevestig ŉ vriend van die verdagte het glo die baba aan die ma terugbesorg. Hy het bevestig die baba is ongedeerd. Maroela Media het vroeër berig die verdagte, wat glo van Egipte is, het vermoedelik die baba Maandag laatmiddag vanuit haar ouerhuis in Mayfair in Gauteng ontvoer. Volgens Mbele is die verdagte die pa van die baba, en het hy vermoedelik die baba ontvoer nadat die verhouding tussen hom en sy eksmeisie verbrokkel het. Hy sê dit is nie duidelik of sy hom probeer weghou het van die kind af nie. “Vriende van die man het in die media gelees dat ŉ soektog na die man van stapel gestuur is en dat hy in hegtenis geneem gaan word vir ontvoering. ŉ Vriend van die verdagte het daarom die baba terug na sy ma geneem,” sê Mbele. Mbele sê die man gaan steeds vir ontvoering vervolg word. “ŉ Ondersoek is begin, en die polisie kan nie nou bloot daarvan vergeet omdat die baba terug is by die huis nie. Die man het die baba ontvoer, en hy sal in die hof moet verskyn daaroor,” sê hy. Die polisie is steeds op soek na die man. Enigeen met meer inligting oor die voorval word versoek om konst. Matshata by 083 438 8475 te bel.